
Z A K O N
O IZMENAMA I DOPUNAMA ZAKONA O FINANSIRANJU POLITIČKIH AKTIVNOSTI
Član 1.

U Zakonu o finansiranju političkih aktivnosti („Službeni glasnik RS”, broj 14/22), u članu 3. stav 3. menja se i glasi:

„Maksimalna visina kredita i zajma do koje se politički subjekti zadužuju kod banaka i drugih finansijskih organizacija na godišnjem nivou može iznositi do 25% sredstava koja se obezbeđuju iz budžeta Republike Srbije za finansiranje redovnog rada ili pokriće troškova izborne kampanje političkih subjekata u godini u kojoj je zaključen ugovor o kreditu ili zajmu.”.

Posle stava 3. dodaje se novi stav 4, koji glasi:

„Rok otplate kredita i zajma iz stava 3. ovog člana za finansiranje redovnog rada je najduže do dve godine od dana zaključenja ugovora o kreditu ili zajmu, dok je rok otplate kredita i zajma za pokriće troškova izborne kampanje do dana isteka roka za podnošenje konačnog izveštaja o troškovima izborne kampanje.”.

Posle dosadašnjeg stava 4, koji postaje stav 5, dodaje se stav 6, koji glasi:

„Sredstva iz kredita i zajmova koja je politički subjekat pribavio za finansiranje redovnog rada ne mogu se koristiti za finansiranje izborne kampanje.”.

Član 2.

Član 6. menja se i glasi:

„Član 6.

Usluge i dobra iz javnih izvora su usluge i dobra koja organi Republike Srbije, autonomne pokrajine i jedinice lokalne samouprave, kao i druge organizacije čiji su oni osnivači, pružaju odnosno daju na korišćenje političkim subjektima.

Ako se usluge i dobra iz stava 1. ovog člana daju i pružaju uz naknadu, obavezno se daju i pružaju pod jednakim tržišnim uslovima svim političkim subjektima, a ako se daju i pružaju bez naknade moraju biti dostupni svim političkim subjektima pod jednakim uslovima.

Organi i organizacije iz stava 1. ovog člana posebnim aktom, koji objavljuju na svom veb-sajtu, određuju usluge i dobra iz stava 1. ovog člana i bliže uređuju njihovo pružanje odnosno davanje na korišćenje političkim subjektima.

Organi i organizacije iz stava 1. ovog člana dužni su da političkom subjektu odgovore na zahtev za korišćenje usluge ili dobra u roku od pet dana od dana prijema zahteva, a tokom izborne kampanje u roku od dva radna dana od prijema zahteva, i da u slučaju nemogućnosti pružanja usluge ili davanja dobra dostave dokaze o tome političkom subjektu.

Organi i organizacije iz stava 1. ovog člana dužni su da odluku po zahtevu političkog subjekta za korišćenje usluga ili dobara objave na svom veb-sajtu u roku od jednog dana od dana donošenja odluke.”.

Član 3.

U članu 9. stav 3. reči: „10. st. 1. i 2.” zamenjuju se rečima: „10. st.1-3.”. Na kraju stava dodaje se rečenica koja glasi: „Davalac priloga iz člana 10. stav 4. ovog zakona je dužan da političkom subjektu pre davanja priloga dostavi izjavu da privredno društvo čiji je vlasnik, suvlasnik ili u kojem ima udeo/akcije nije dalo priloge političkim subjektima u toj godini.”.

Član 4.

U članu 10. stav 1. reči: „deset” zamenjuje se rečima: „pet”.
U stavu 2. broj: „30” zamenjuje se rečju: „deset”.
Posle stava 2. dodaju se novi st. 3. i 4. koji glase:

„Ukupna vrednost davanja na godišnjem nivou koje privredno društvo i sa njim povezana lica u smislu zakona kojim se uređuju privredna društva može dati političkom subjektu za finansiranje redovnog rada ne može preći iznos iz stava 2. ovog člana.

Preduzetnik i fizičko lice koje je član u privrednom društvu, koje je u toku kalendarske godine dalo prilog političkim subjektima, ne može u istoj godini biti davalac priloga političkim subjektima.”.

Dosadašnji stav 3. postaje stav 5.

U dosadašnjem stavu 4. koji postaje stav 6. broj „3” menja se brojem „5”.

Član 5.
Posle člana 16. dodaje se član 16a koji glasi:

„Član 16a
Pored sredstava iz člana 16. ovog zakona, u svrhu podsticanja aktivnijeg učešća žena u političkom životu obezbeđuju se dodatna sredstva na nivou od 0,0025% poreskih prihoda budžeta Republike Srbije, poreskih prihoda budžeta autonomne pokrajine, odnosno poreskih prihoda budžeta jedinice lokalne samouprave.”. 

Član 6. 

U članu 17. posle stava 3. dodaju se st. 4, 5. i 6. koji glase:
„Sredstva iz člana 16a ovog zakona raspodeljuju se političkim strankama i grupama građana koje su osvojile mandate u predstavničkim telima pod uslovom da je više od 40% osvojenih mandata pripalo kandidatima ženskog pola na izbornoj listi.

U slučaju koalicija koje su osvojile mandate u predstavničkim telima, pravo na učešće u raspodeli sredstava iz člana 16a ovog zakona imaju one političke stranke koje ispunjavaju uslov iz stava 4. ovog člana.

Sredstva iz člana 16a ovog zakona raspodeljuju se političkoj stranci odnosno grupi građana srazmerno broju kandidata ženskog pola kojima su pripali mandati koji prelaze broj od 40% osvojenih mandata u odnosu na ukupan broj kandidata ženskog pola sa svih izbornih lista kojima su pripali mandati koji prelaze broj od 40% osvojenih mandata.”.
U dosadašnjem stavu 4. koji postaje stav 7. reči: „stava 1. ovog člana” zamenjuju se rečima: „st. 1, 4. i 5. ovog člana”.

Član 7.

U članu 21. stav 1. posle reči: “stav 3. ovog zakona” tačka se zamenjuje zapetom i dodaju se reči: „odnosno grupi građana, kao i političkoj stranci i koaliciji koje nemaju obavezu polaganja izbornog jemstva u skladu sa članom 25. stav 5. ovog zakona.”.

U stavu 2. posle reči: „osvojenih mandata” dodaju se reči: „i koji su Agenciji podneli preliminarni izveštaj o troškovima izborne kampanje,”.

U stavu 6. posle reči: „Ako podnosioci izbornih lista” dodaju se reči: „koji nisu izuzeti od obaveze polaganja izbornog jemstva u skladu sa članom 25. stav 5. ovog zakona,”.

Posle stava 7. dodaje se stav 8. koji glasi:

„Agencija obaveštava organe iz stava 7. ovog člana o političkim subjektima koji nisu podneli preliminarni izveštaj o troškovima izborne kampanje, u roku od pet dana od dana isteka roka za podnošenje preliminarnih izveštaja o troškovima izborne kampanje.”.

Član 8.

U članu 22. stav 2. posle reči: „do” dodaju se reči: „50% od” a reči: „st. 1. i 2.” zamenjuju se rečima: „st. 1-3.”.
Posle stava 2. dodaje se novi stav 3. koji glasi:

„Politički subjekat je dužan da novčani prilog primljen suprotno stavu 2. ovog člana vrati na račun davaoca priloga u roku od tri dana od dana prijema, a ako to nije moguće, sredstva treba da uplati na račun budžeta Republike Srbije.”. 

U dosadašnjem stavu 3. koji postaje stav 4. posle reči: „zajmova” briše se tačka i dodaju se reči: „u skladu sa članom 3. st. 2, 3, 4. i 6. ovog zakona.”.

Član 9.
U članu 23. posle stava 6. dodaje se novi stav 7. koji glasi: 

„U toku izborne kampanje političkim subjektima je zabranjeno da na svojim veb-sajtovima i nalozima na društvenim mrežama preuzima i objavljuje aktivnosti pravnih i fizičkih lica koje oni vrše za promociju, ili protiv političkog subjekta, u vidu davanja poklona, materijalnih i nematerijalnih dobara i pružanja usluga, u smislu člana 23b stav 2. ovog zakona.”.
Dosadašnji st. 7, 8. i 9. postaju st. 8, 9 i 10.

Član 10.

Posle člana 23. dodaju se nazivi članova i čl. 23a i 23b, koji glase:

„Promocija političkog subjekta
Član 23a
Preduzetnik i privredno društvo ne mogu, bez zaključenog ugovora o pružanju usluga političkom subjektu, da vrše ili da omoguće promociju političkog subjekta u svojim prostorijama, na skupovima koje organizuju ili sredstvima koje koriste za komunikaciju sa javnošću, klijentima i poslovnim saradnicima. 

Izuzetno od stava 1. ovog člana, promocijom političkog subjekta ne smatraju se aktivnosti koje privredno društvo koje je osnivač medija preduzima u okviru obavljanja poslova javnog informisanja.

Sprovođenje izborne kampanje od strane trećih lica
Član 23b
Izbornu kampanju pod uslovima propisanim ovim zakonom može da sprovodi i fizičko lice, pravno lice, više pravnih ili više fizičkih lica koja nisu povezana sa političkim subjektom (u daljem tekstu: treća lica). 

Izborna kampanja koju sprovode treća lica (u daljem tekstu: kampanja trećih lica) podrazumeva plaćenu aktivnost ili nenovčana davanja čija ukupna vrednost prelazi iznos od 25% od jedne prosečne mesečne zarade u Republici Srbiji, koju u toku izborne kampanje sprovodi treće lice koje nije povezano sa političkim subjektom, a koja ima za cilj da pozitivno ili negativno utiče na izbornu kampanju jednog ili više političkih subjekata. Kampanja trećih lica obuhvata aktivnosti kao što su reklamiranje i oglašavanje putem medija i društvenih mreža, reklamiranje preko interneta, podela reklamnog materijala, organizovanje skupova, konferencija, okruglih stolova i svih drugih ativnosti koje se sprovode u cilju pozitivne ili negativne promocije jednog ili više političkih subjekata.

Zabranjeno je sprovođenje kampanje trećih lica državnim organima, organima autonomne pokrajine i jedinice lokalne samouprave, subjektima iz člana 12. stav 1. ovog zakona, povezanim licima sa političkim subjektom (pravno lice koje ima zaključene ugovore sa političkim subjektom koji učestvuje u izbornoj kampanji, članice koalicije koja učestvuje u izbornoj kampanji, odgovorna lica i zastupnici političkih subjekata i dr).

Treće lice koje sprovodi izbornu kampanju može zaključivati ugovore isključivo u svoje ime i za svoj račun. 

Za finansiranje izborne kampanje treće lice može koristiti isključivo sopstvena sredstva i sredstva iz kredita i zajmova, i ne može da utroši više od ukupno deset prosečnih mesečnih zarada u Republici Srbiji, bez obzira na broj izbornih kampanja koje sprovodi za sve političke subjekte u kalendarskoj godini.

Treće lice koje sprovodi izbornu kampanju u korist političkog subjekta ne može tom političkom subjektu davati novčane i nenovčane priloge.

Kampanjom trećih lica neće se smatrati javno iznošenje stavova o pitanjima od javnog interesa od strane udruženja, verskih organizacija, medija ili pojedinaca. Pitanjima od javnog interesa u smislu ovog stava smatraju se pitanja koja se odnose na ljudska prava, zaštitu životne sredine, vladavinu prava, borbu protiv korupcije, socijalna pitanja, obrazovanje, zdravstvo, ekonomska i druga pitanja koja su od značaja za građane.

Treće lice koje namerava da sprovodi kampanju u skladu sa st. 1. i 2. ovog člana dužno je da, pre započinjanja aktivnosti, otvori poseban račun, preko kojeg se vrše sva plaćanja troškova izborne kampanje.

Treće lice je dužno da obavesti Agenciju o otvaranju posebnog računa iz stava 8. ovog člana u roku od tri dana od dana otvaranja računa, kao i da u istom roku dostavi podatke o kontakt osobi za treće lice, odnosno licu odgovornom za podnošenje Izveštaja Agenciji.

Poseban račun iz stava 8. ovog člana se otvara za svaku izbornu kampanju posebno i zatvara se do dana podnošenja izveštaja iz stava 11. ovog člana.

Treće lice je dužno da podnese Agenciji izveštaj o prikupljenim i utrošenim sredstvima u toku izborne kampanje u roku od deset dana od dana održavanja izbora.

Izveštaj iz stava 11. ovog člana obuhvata period od dana raspisivanja izbora zaključno sa danom održavanja izbora, podnosi se Agenciji u elektronskoj i pismenoj formi i sadrži tačne i potpune podatke o poreklu, iznosu i strukturi sredstava prikupljenih i utrošenih tokom izborne kampanje.

Sadržinu i način podnošenja izveštaja iz stava 11. ovog člana direktor Agencije bliže uređuje posebnim aktom, koji se javno objavljuje na veb-sajtu Agencije. 

Agencija je dužna da izveštaj iz stava 11. ovog člana objavi na svom veb-sajtu narednog radnog dana od dana prijema.

Agencija vodi i u roku od dva dana od dana prijema obaveštenja objavljuje evidenciju, koja obuhvata podatke o trećim licima, o izborima za koje se vrši kampanja trećih lica, podatke o posebnom računu i podatke o političkom subjektu u vezi kojeg se vodi pozitivna ili negativna kampanja trećih lica.
Ukoliko treće lice vrši podelu reklamnog materijala, brošura, lifleta, publikacija i plakata, dužno je da ovaj materijal obeleži preciznim i vidljivim podacima o nazivu i sedištu trećeg lica, oznakom da je reč o kampanji trećeg lica, nazivom i sedištem pružaoca usluge izrade reklamnog materijala, brošura, lifleta, publikacija i plakata, i ako se kampanja sprovodi u korist nekog političkog subjekta ovaj materijal treba da sadrži naziv tog političkog subjekta.

Obaveza iz stava 16. ovog člana odnosi se i na bilborde, banere, led i digitalne ekrane, oglase u štampanim i elektronskim medijima i druge oblike oglašavanja.”. 

Član 11.

Posle člana 24. dodaju se naziv člana i član 24a, koji glase:

„Ograničenje troškova izborne kampanje
Član 24a
Za sprovođenje aktivnosti u okviru izborne kampanje, politički subjekat može koristiti sredstva prikupljena iz javnih i privatnih izvora u ukupnom iznosu do:

1)
6.000.000 evra, na izborima za predsednika Republike i narodne poslanike;

2)
1.500.000 evra, na izborima za poslanike skupštine autonomne pokrajine;

3)
1.000.000 evra, na izborima za odbornike skupštine grada;

4)
400.000 evra, na izborima za odbornike skupštine opštine odnosno skupštine gradske opštine.

Izuzetno od stava 1. ovog člana, ako se izbori za predsednika Republike održavaju u dva izborna kruga, ukupan iznos sredstava prikupljenih iz javnih i privatnih izvora koji predlagači kandidata za predsednika Republike koji učestvuju na ponovnom glasanju mogu koristiti za sprovođenje aktivnosti u okviru celokupne izborne kampanjeje 7.000.000 evra.

Iznosi iz st. 1. i 2. ovog člana utvrđuju se prema zvaničnom srednjem kursu Narodne banke Srbije na dan kada je odluka o raspisivanju izbora stupila na snagu.”.
Član 12.

U članu 25. posle stava 4. dodaje se stav 5, koji glasi: 
„Izuzetno od odredaba st. 1-4. ovog člana, obavezu polaganja izbornog jemstva nemaju grupe građana, političke stranke koje nisu osvojile mandate u prethodnom sazivu predstavničkog tela, kao i koalicije čije sve članice nisu osvojile mandate u prethodnom sazivu predstavničkog tela.”.
Član 13.

U članu 26. posle stava 3. dodaje se stav 4, koji glasi:
„Političke stranke, koalicije i grupe građana izuzete od obaveze polaganja izbornog jemstva iz člana 25. stav 5. ovog zakona, koje ne osvoje broj glasova iz stava 1. ovog člana, dužne su da izvrše povraćaj primljenih sredstava iz javnih izvora u roku od 30 dana od dana donošenja ukupnog izveštaja o rezultatima izbora.”.
Član 14.
U članu 28. stav 1. posle reči: „dužni su da” dodaje se zapeta i reči: „u elektronskoj i pismenoj formi,”.
U stavu 3. posle reči: „sadrži” dodaju se reči: „tačne i potpune”.

Posle stava 4. dodaje se novi stav 5. koji glasi:

„Politički subjekat koji nema finansijske mogućnosti i dovoljno administrativnih kapaciteta za objavljivanje godišnjeg izveštaja na svom veb-sajtu, dužan je da, u roku iz stava 4. ovog člana, izveštaj učini javno dostupnim na drugi odgovarajući način (objavljivanjem putem zvaničnih naloga na društvenim mrežama koje koristi politički subjekat ili u zvaničnom glasilu).”.
U dosadašnjem stavu 5. koji postaje stav 6. posle reči: „Agencije” dodaje se zapeta i reči: “u formatu koji omogućava pretragu, analizu i preuzimanje podataka.”.

Dosadašnji stav 6. postaje stav 7.

Član 15.

U članu 29. stav 1. reči: „do sedam” zamenjuju se rečima: „do pet”, posle reči: „glasanja” dodaju se reči: „u elektronskoj formi” i posle reči: „izbora” tačka se zamenjuje zapetom i dodaju se reči: „u elektronskoj i pismenoj formi.”.

Stav 2. menja se i glasi:

„Izveštaji iz stava 1. ovog člana, koji sadrže tačne i potpune podatke o poreklu, visini i strukturi prikupljenih i utrošenih sredstava iz javnih i privatnih izvora, kredita i zajmova, podnose se u formi i na način propisan aktom iz stava 6. ovog člana.”.

U stavu 3. reči: „do 15 dana” zamenjuju se rečima: „do sedam dana”.

U stavu 4. posle reči: „rezultatima izbora” tačka se zamenjuje zapetom i dodaju se reči: „a obuhvata i preostala sredstva iz javnih izvora iz člana 21. ovog zakona.”.

U stavu 5. reči: „tri dana” zamenjuju se rečima: „dva dana”, a reči: „sedam dana” zamenjuju se rečima: „pet dana”. Na kraju stava dodaje se nova rečenica koja glasi: „Preliminarne i konačne izveštaje Agencija objavljuje u formatu koji omogućava pretragu, analizu i preuzimanje podataka.”.

Član 16.

Član 32. menja se i glasi:

„Član 32.

U obavljanju poslova propisanih ovim zakonom Agencija:

1)
verifikuje i objavljuje godišnje izveštaje o finansiranju političkih subjekata,

2)
verifikuje i objavljuje izveštaje o troškovima izborne kampanje iz člana 29. ovog zakona,

3)
verifikuje i objavljuje izveštaje o troškovima izborne kampanje trećih lica,

4)
vrši kontrolu podnetih izveštaja političkih subjekata u skladu sa planovima kontrole iz člana 33. ovog zakona,

5)
vrši kontrolu podnetih izveštaja o troškovima trećih lica,

6)
u postupku kontrole finansiranja političkih aktivnosti prikuplja podatke od političkih subjekata, trećih lica, davalaca usluga političkim subjektima, državnih organa i lica iz člana 32a ovog zakona,

7)
vodi postupke za utvrđivanje povrede ovog zakona,

8)
podnosi zahteve za pokretanje prekršajnog postupka, krivične prijave i izveštaje nadležnom tužilaštvu,

9)
donosi rešenja u izbornoj kampanji, izriče mere upozorenja iz člana 39. ovog zakona i donosi rešenja iz člana 45. ovog zakona,

10)
daje mišljenja o primeni ovog zakona,

11)
organizuje i sprovodi obuke za političke subjekte i treća lica,

12)
za potrebe kontrole političkih aktivnosti u izbornoj kampanji angažuje posmatrače izbornih kampanja političkih subjekata i trećih lica,

13)
obavlja druge poslove u skladu sa ovim zakonom.”.

Član 17.

Posle člana 32. dodaje se član 32a koji glasi:

„Član 32a
Agencija ima pravo neposrednog i neometanog pristupa knjigovodstvenoj evidenciji i dokumentaciji i finansijskim izveštajima političkog subjekta, kao i da angažuje odgovarajuće stručnjake i institucije. Agencija ima i pravo na neposredan i neometan pristup knjigovodstvenoj evidenciji i dokumentaciji zadužbine ili fondacije čiji je osnivač politička stranka.

Politički subjekat je dužan da na zahtev Agencije, u roku koji odredi Agencija, koji ne može biti duži od 15 dana, dostavi sva dokumenta i informacije koje su Agenciji potrebne za obavljanje poslova propisanih ovim zakonom.

U toku izborne kampanje, politički subjekat je dužan da na zahtev i u roku koji odredi Agencija, koji ne može biti duži od tri dana, dostavi podatke koji su Agenciji potrebni za obavljanje poslova propisanih ovim zakonom.

Organi Republike Srbije, autonomne pokrajine i jedinice lokalne samouprave, banke, kao i pravna i fizička lica koja finansiraju političke subjekte, odnosno koja su u njihovo ime i za njihov račun obavila određenu uslugu, dužni su da, na zahtev Agencije i u roku koji ne može biti duži od 15 dana od dana prijema zahteva, a u toku izborne kampanje ne može biti duži od tri dana, dostave sve podatke koji su Agenciji potrebni za obavljanje poslova propisanih ovim zakonom.


U postupku kontrole finansiranja političkih aktivnosti, Agencija je dužna da od banaka na teritoriji Republike Srbije traži izvode po računima svih registrovanih političkih stranaka i grupa građana koje su učestvovale u izbornoj kampanji, odnosno koje imaju predstavnike u predstavničkim telima, i banke su dužne da u rokovima iz stava 4. ovog člana Agenciji dostave tražene izvode.

U pogledu obaveze dostavljanja podataka iz stava 4. ovog člana i izvoda iz stava 5. ovog člana ne primenjuju se zabrane i ograničenja utvrđena drugim propisima.”.

Član 18.
Član 36. menja se i glasi:

„Član 36.

Agencija dostavlja Poreskoj upravi izveštaj o svim davaocima finansijskih sredstava, odnosno roba i usluga političkim subjektima, u roku od 15 dana od dana objavljivanja rezultata kontrole godišnjih izveštaja političkih subjekata.

Poreska uprava Godišnjim planom poreske kontrole, koji se donosi u skladu sa zakonom kojim se uređuje poreski postupak i poreska administracija, obavezno obuhvata i davaoce finansijskih sredstava, odnosno roba i usluga političkim subjektima iz izveštaja iz stava 1. ovog člana, čija vrednost na godišnjem nivou iznosi najmanje 50% od maksimalne vrednosti davanja iz člana 10. st. 1-3. ovog zakona. Poreska uprava kontrolu davalaca priloga vrši u roku koji je propisan zakonom kojim se uređuje poreski postupak i poreska administracija.

Agencija obaveštava Poresku upravu ako u postupku kontrole finansiranja političkih subjekata utvrdi činjenice koje ukazuju na nepravilnosti iz nadležnosti Poreske uprave, u roku od 15 dana od kada je prikupila dokaze o nepravilnostima. 

Izveštaj iz stava 1. ovog člana Agencija objavljuje na svom veb-sajtu u roku od osam dana od dana dostavljanja izveštaja Poreskoj upravi.”.

Član 19.

Član 37. menja se i glasi:

„Član 37.

Postupak u kome se odlučuje da li postoji povreda ovog zakona i izriču mere u skladu sa ovim zakonom, pokreće i vodi Agencija po službenoj dužnosti i na osnovu prijave fizičkog ili pravnog lica.

Postupak u kome se odlučuje da li postoji povreda ovog zakona u izbornoj kampanji može se pokrenuti po službenoj dužnosti, po prijavi lica iz stava 1. ovog člana, kao i na osnovu prijave političkog subjekta koji je podnosilac proglašene izborne liste, odnosno predlagač proglašenog kandidata na izborima.

O pokretanju postupka po službenoj dužnosti i po prijavi iz st. 1. i 2. ovog člana Agencija obaveštava političkog subjekta protiv kojeg je postupak pokrenut. O pokretanju postupka iz stava 2. ovog člana Agencija je dužna da političkog subjekta protiv kojeg je postupak pokrenut obavesti u roku od 24 časa od prijema prijave, odnosno od dana kada je saznala ili prikupila činjenice o povredi ovog zakona, dok je o pokretanju postupka po službenoj dužnosti i na osnovu prijava o povredama ovog zakona koje nisu u vezi sa izbornom kampanjom dužna da političkog subjekta obavesti u roku od 15 dana od dana prijema prijave, odnosno od dana kada je saznala ili prikupila činjenice o povredi ovog zakona. 

Obaveštenje o pokretanju postupka iz stava 3. ovog člana sadrži navodnu povredu ovog zakona zbog koje je pokrenut postupak, činjenice koje ukazuju na povredu ovog zakona, kao i poziv odgovornom licu političkog subjekta da se u roku izjasni na navode iz obaveštenja, s tim da rok za izjašnjenje na obaveštenje o postupku iz stava 2. ovog člana ne može biti duži od tri dana od dana prijema obaveštenja, dok rok za izjašnjenje na obaveštenje koje se ne odnosi na izbornu kampanju ne može biti duži od osam dana od dana prijema obaveštenja.

Agencija može pozvati lice na osnovu čije prijave je pokrenut postupak da dostavi informacije i potrebne podatke u cilju odlučivanja o postojanju povrede ovog zakona, u rokovima iz stava 3. ovog člana.

Agencija je dužna da po prijavi koja se odnosi na povredu ovog zakona u izbornoj kampanji, u roku od tri dana od dana prijema potvrde da je politički subjekat obavešten o prijavi iz stava 2. ovog člana i ako su traženi, nakon isteka roka za dostavu podataka iz člana 32. st. 3. i 4. ovog zakona, donese rešenje kojim se utvrđuje da jeste ili da nije došlo do povrede ovog zakona u izbornoj kampanji, dok se po prijavi koja se ne odnosi na povredu ovog zakona u izbornoj kampanji, rešenje donosi u roku od 15 dana od dana prijema potvrde da je politički subjekat obavešten o pokretanju postupka, i ako su traženi, nakon isteka roka za dostavu podataka iz člana 32. st. 2. i 4. ovog zakona.

U postupku koji je pokrenut po službenoj dužnosti zbog povrede ovog zakona u izbornoj kampanji Agencija je dužna da, u roku od osam dana od dana prijema potvrde da je politički subjekat obavešten o pokretanju postupka, donese rešenje kojim se utvrđuje da jeste ili da nije došlo do povrede ovog zakona u izbornoj kampanji.

Agencija je dužna da rešenja iz st. 6. i 7. ovog člana objavi na svom veb-sajtu prvog narednog radnog dana nakon donošenja, a u svakom slučaju rešenja doneta po prijavama i po službenoj dužnosti u izbornoj kampanji, pre dana glasanja, kada za to postoje uslovi.

Rešenja koja donosi Agencija su konačna i protiv njih se može pokrenuti upravni spor.

Agencija je dužna da u roku od 24 časa od prijema tužbe na rešenje doneto po prijavi u izbornoj kampanji dostavi Upravnom sudu odgovor na tužbu i sve spise predmeta.

Upravni sud, po tužbi na rešenje koje je Agencija donela na osnovu prijave u izbornoj kampanji, donosi odluku u roku od 72 časa od prijema odgovora na tužbu sa spisima.

Agencija odluke Upravnog suda po podnetim tužbama na rešenja Agencije objavljuje u roku od osam dana od dana prijema odluke.”.

Član 20.

Član 39. menja se i glasi:

„Član 39.

Agencija izriče meru upozorenja političkom subjektu ukoliko u postupku kontrole utvrdi povrede ovog zakona usled kojih nisu nastale veće štetne posledice i nedostatke koji se mogu otkloniti.

Ako politički subjekat ne postupi po meri upozorenja do isteka roka koji je u odluci određen, Agencija podnosi zahtev za pokretanje prekršajnog postupka zbog nepostupanja po meri upozorenja. 

Ako politički subjekat u roku od jedne godine od dana izricanja mere upozorenja iz stava 1. ovog člana ponovi povredu ovog zakona zbog koje mu je izrečena mera upozorenja, Agencija podnosi zahtev za pokretanje prekršajnog postupka.

Agencija je dužna da rešenje kojim je izrečena mera upozorenja objavi na svom veb-sajtu u roku od osam dana od dana donošenja.”.

Član 21.

U članu 41. stav 1. tačka 1) reči: „3. i 4.” zamenjuju se rečima: „5. i 6.”.

U stavu 1. tačka 3) reči: „stav 4.” zamenjuju se rečima: „st. 4. i 5.”.

Član 22.

U članu 42. stav 1. tačka 1) reči: „st. 2. i 3.” zamenjuju se rečima: „st. 2, 3, 4. i 6.”.

U stavu 1. tačka 8) posle broja: „15.” dodaju se reči: „i članom 22. stav 3.”.

U stavu 1. tačka 9) posle reči: „suprotno” dodaju se reči: „članu 18. stav 2,”.

U stavu 1. tačka 10) menja se i glasi:

„10) postupi suprotno članu 23. st. 6, 7, 9. i 10. i članu 24a ovog zakona;”.

U stavu 1. tačka 13) reči: „članom 28. stav 1.” zamenjuju se rečima: „članom 26. st. 2. i 4. i članom 28.”.

U stavu 1. tačka 17) broj: „32” zamenjuje se rečima: „32a;”.

U stavu 1. tačka 18) broj: „32” zamenjuje se rečima: „32a;”.

Član 23.

U članu 43. stav 1. u tački 2) broj: „32” zamenjuje se rečima: „32a;”.
U stavu 1. u tački 3) reči: „32. stav 4. ovog zakona.” zamenjuju se rečima: „32a st. 4. i 5. ovog zakona;”.

U stavu 1. posle tačke 3) dodaju se tač. 4) i 5) koje glase:

„4)
ako postupi suprotno članu 23a stav 1. ovog zakona;

5)
ako postupi suprotno članu 23b ovog zakona.”.

Član 24.

Posle člana 43. dodaje se novi član 43a koji glasi:

„Član 43a
Novčanom kaznom od 50.000 do 150.000 dinara kazniće se za prekršaj odgovorno lice u organu Republike Srbije, autonomne pokrajine i jedinice lokalne samouprave, kao i druge organizacije čiji su oni osnivači ako postupi suprotno članu 6. st. 2-6. ovog zakona.”.

Član 25.

U članu 48. posle stava 4. dodaje se stav 5, koji glasi:

„Zahtev Agencije iz stava 1. ovog člana objavljuje se na veb-sajtu Agencije u roku od 15 dana od dana upućivanja nadležnom organu.”.

Član 26.

Organi i organizacije iz člana 2. ovog zakona koje pružaju usluge odnosno daju na korišćenje dobra političkim subjektima dužni su da poseban akt o pružanju usluga odnosno davanju dobara na korišćenje političkim subjektima iz člana 2. ovog zakona donesu u roku od 60 dana od dana stupanja na snagu ovog zakona i da ga objave na svom veb-sajtu u roku od osam dana od dana donošenja.
Član 27.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.


